**Marib** (arab. مأرب‎, *Maʾrib*) on kaupunki Jemenin sisämaassa Maribin maakunnassa. Maribin piirikunnan asukasluku oli vuonna 2004 13 863. Historiallisesti kaupunki tunnettiin sabalaisten pääkaupunkina huomattavana keskuksena Etelä-Arabiassa. Viereen rakennettiin tunnettu Maribin pato.

Maantiede
---------

Marib sijaitsee Arabian niemimaan lounaisosassa Jemenissä noin 135 kilometriä maan pääkaupunki Sanaasta itään. Sen vanhakaupunki on tasangolla, jonka korkeus merenpinnasta on 1 160–1 200 m metriä. Tasanko muodostaa Wadi Dhanan kuivan suiston. Wadi Dhanalla kulkee vettä vain keväisin ja kesän lopulla. Alue on aivan aavikon rajalla ja vuotuinen sadanta on alle 100 mm.

Historia
--------

### Vanha Marib

Maribin pato.
Temppelin raunioita.
Marib tunnetaan etenkin sabalaisten kuningaskunnan pääkaupunkina. Niin sanottu Maribin pato patosi Wadi Dhanan kapeassa solassa Balakvuorilla ja teki maanviljelystä alueella mahdollista. Saksan arkeologisen instituutin arvion mukaan sedimenttien kerääntymisen perusteella keinokastelua alueella on harjoitettu jo 2000-luvulla ennen ajanlaskun alkua. Itse padon rakentaminen mainitaan vanhoissa teksteissä vuonna 528 eaa. Paikkana Marib mainitaan varhaisimmissa sabalaisissa teksteissä, joissa mainitaan esimerkiksi Maribin hallitsijoita ja kuvernöörejä 700-luvun eaa. paikkeilla. Jo kirjoitusten aikana Marib oli huomattava keskus Etelä-Arabiassa ja sabalaisten pääkaupunki. 100-luvulle jaa. saakka paikannimi kirjoitettiin muodossa *mryb* ja sittemmin myös muodossa *mrb*. Maanviljely oli alueella mahdollista kolme kertaa vuodessa ja paikka oli myös suitsukkeita Välimerelle kuljettavien karavaanien reittien varrella. Suureksi kuvaillulla kaupungilla oli kaupunginmuuri. Pliniuksen *Naturalis historia* mainitsee kaupunginmuurin olevan noin 10 kilometriä. Maribin vanhankaupungin raunioiden perusteella muurin tiedetään muodostaneen neliömäisen alueen, jonka leveys oli 1 070 metriä ja pituus 1 430 metriä. Huomattava osa muinaisesta kaupungista on sittemmin kadonnut etenkin laittomien kaivausten takia. Vielä 1800-luvulla sitä kuvailivat kuitenkin useat eurooppalaiset matkailijat.

Maribista löydetty naishahmo 100- tai 200-luvulta eaa.
Strabon mainitsee Aelius Galluksen johtaneen roomalaisten armeijan Maribiin vuosina 25-24 eaa. Marib piiritettiin, mutta roomalaisten oli vetäydyttävä veden puutteessa ennen sen kukistumista. Plinius väittää todennäköisesti väärin kaupungin tuhoutuneen. Roomalaiset lienevät kuitenkin hävittäneen ympäröivää aluetta. Roomalaisten sotaretkeä seurasi Maribin taantumisen aika. Jemenin ylängöllä oli syntynyt uusia valtakeskuksia, joiden paineen alla Maribin hallitsijat olivat. Himyar yhdisti lähes koko Etelä-Arabian 200-lukuun jälkeen ajanlaskun alun mennessä. Maribin merkitys oli vähentynyt, mutta sillä oli edelleen ilmeinen prestiisiarvo. Abrahan valtakauden tekstien mukaan Maribiin rakennettiin kirkko alueen etiopialaisvaltauksen jälkeen vuonna 525. Teksteissä mainitaan usein myös Maribin kuninkaallinen palatsi eli Salhin. Maribin tunnettu Almaqahin temppeli kirjoitutti satoja tekstejä.

Maribin pato mainitaan puolestaan etenkin sen useiden murtumisten yhteydessä. Padon murruttua se jälleenrakennettiin useampaan otteeseen. Mudan ja sedimenttien kerääntymisen takia padon jälleenrakennuksesta tuli kuitenkin ajan kanssa aina työläämpää. Lopulta padon rakentaminen lopetettiin. Syitä on useampia. Maanviljely oli taantunut paikallisten siirtyessä beduiineiksi. Etelä-Arabia oli myös menettänyt oman vahvan poliittisen keskuksensa ja alueesta kamppailivat ulkovallat, kuten Etiopian hallitsijat ja sasanidien Persia. Padon viimeinen murtuminen mainitaan myös Koraanissa ja islamilaisessa historiankirjoituksessa, joskin sen vaikutuksia todennäköisesti liioitellen. Vaikutus lienee kuitenkin ollut suhteessa merkittävä. Padon murtumisen jälkeen monet eteläarabialaiset heimot muuttivat pohjoiseen, heidän joukossaan esimerkiksi ghassanidien perustajat. Monet asiasta kirjoittaneet muslimit väittivät padon murtuneen ensimmäiseltä vuosisadalta 200-luvulla jaa, mutta näin varhainen ajankohta ei liene todennäköinen.

### Myöhempi historia

Islamilaisessa historiankirjoituksessa profeetta Muhammadin sanotaan nimittäneen Jemenin kaupunkeihin kuvernöörejä persialaisen kuvernööri Badhanin kuoltua. Maribiin lähetettiin muuan Abu Musa al-Ash'ari. Maribista tuli sittemmin islamilaisen Jemenin paikallinen hallintokeskus. Sen merkitys oli kuitenkin vähentynyt selvästi. Paikka mainitaan tämän jälkeen historiallisissa lähteissä ajoittain. Vuonna 1640 Husain bin Muhammad bin Nasir julistautui paikalliseksi emiiriksi, ja Marib oli käytännössä itsenäinen oma ruhtinaskuntansa. Carsten Niebuhr kuvaili paikallista emiiriä köyhäksi, ja itse kaupunki käsitti noin 300 taloa. Marib oli silti Niebuhrin mukaan oman alueensa merkittävin kaupunki. Eduard Glaser kirjoitti vuonna 1888 Maribissa olleen vain 80 taloa ja noin 600 asukasta. Vuonna 1932 paikan valtasivat imaami Yahya Muhammad Hamid ed-Dinin joukot ja viimeinen Maribin emiiri kukistui.

Pohjois-Jemenin sisällissodan aikana Maribissa käytiin ankaria taisteluja kuningasmielisten ja tasavaltalaisten välillä. Kuningasmieliset olivat vallanneet kaupungin lokakuussa 1962, tasavaltalaiset maaliskuussa 1963 ja kuningasmieliset taas vuonna 1965. Suuri osa tiheään rakennetusta vanhastakaupungista tuhoutui ilmaiskuissa taistelujen aikana. Vanha Marib raunioitui ja sen asukkaat muuttivat hieman sen ulkopuolelle. Vuonna 1981 valmistui Sanaan johtava maantie, jota ennen nopein tapa päästä kaupunkiin oli ollut lentoliikenne. Jemenin sisällissodan aikana kaupunkia ovat hallinneet huthienvastainen Saudi-Arabian johtama liittouma. Kaupungilla on strateginen merkitys, sillä ympäröivä maakunta on yksi Jemenin tärkeimmistä öljyn ja maakaasun tuotantoalueista ja alueen hallinnasta on käyty taisteluja. Kaupunkiin on tullut suuri määrä pakolaisia ja samalla keskushallinto on kiinnittänyt siihen aikaisempaa enemmän huomiota esimerkiksi rakennushankkeiden kautta.

Väestö
------

Maribin kaupungin asukasluku oli vuoden 2004 väestönlaskennan mukaan 13 863 ja suuremman piirikunnan 39 495. Kaupungin asukkaat olivat pääasiassa zaidilaisia muslimeja. Jemenin sisällissodan alettua Maribiin on saapunut suuria määriä maan sisäisiä pakolaisia.

Lähteet
-------

1. 1 2 3 4 5 6  C. E. Bosworth, E. van Donzel ja Ch. Pellat: *Encyclopaedia of Islam, Volume VI (Mahk-Mid)*, s. 559–566. Brill, 1991. ISBN 9789004081123. (englanniksi)
2. ↑  Hakim Almasmari: Why Marib province is crucial to coalition victory in Yemen *The National*. Viitattu 17.2.2020. (englanniksi)
3. 1 2  Yemen's ancient city where people escape civil war *BBC News*. BBC. Viitattu 29.3.2021. (englanniksi)
4. ↑  Maʾrib Encyclopaedia Britannica. Viitattu 17.2.2020. (englanniksi)
5. ↑  Michael Izady: Yemen Ethnic and Religious Composition (detailed) *Gulf 2000 Project*. Columbia University. Viitattu 17.2.2020. (englanniksi)